19.04.2010: Dr Pápscht isch finf Johr alt! - Äh, nei, dr Pápscht dierekt nit, aber sin Pápschttuem, wenn d Redaktión riechtig informiert isch. Só gnáu weißt-ma des jó nit. Viellicht isch-er au schun gár nimmeh im Amt. Ma hért jó nix meh vun-em. Viellicht het-sich dr Benedikt au gsait: Ei Ditscher isch gnueg, wú in dr ganzi Welt rumfliegt, s Müül ufrißt, sich blóß um sini eigni Klientél sorigt un sich iewerál únbiliebt macht… Wie au immer, dr "Bádner" gratüliert em Pápscht Ratzi ganz herzlig zem Amtsjubilèum! Un wás macht ér? Ér schweigt nadirlig dezue.  Exklusiev fír d Abonennte vum "Bádner" im Ánschluß d Originálglossi vun dr Pápschtwahl am 19. April 2005.   Habemus papam, het dr chilenischi Kardinál ám Zischdig uf dr Loggia vum Duomo San Pietro mit  gaudium magnum vrkindet - des het-ma-em riechtig ángsähne, die  gaudium magnum. Aber nitemól noch der eindi Satz het der Kerli üswendig ufságe kenne! (Isch dr Vatikán eigentlig au in d PISA-Stuedie mit iibizóge worre?) Jetz isch dr Ratzinger Pápscht worre; e Bayer án dr Spitzi vun allene Katholike. Na ja, s entbehrt jó nit jégligem Sinn, un iewerraschend isch-s au nit grád gsii. Obwohl iech persénlig jó au immer noch midr Mégligkeit gréchent hab, daß dr Berlusconi nóch dene ganze Problém mit dene úndankbáre Koalitionär sin Kabinett quási "umbildet" un Chef vum Vatikán wird. Dr Rádio Vatikán isch glaub dr einzigscht italiénischi, wú nó nit em Cavaliere ghért.  Daß-ma aber nonemól uf dr Benedikt zruckkumme: Der isch jó bii dr Italiéner biliebter wie bii sine eigene Landslit. Mír kenne dr "Názi-Pápscht", wie d velkervrstädnigungsbimiehti Engländer schun wider hänn vrlüte loh, halt in erschter Lienie áls e erzkonservatiever Gróßinquisitor un antiquierter Glauwenswächter. Aber jédes vrdient e zweiti Chance, ság iech; un wie dr Volksmund só schén dezuefiegt, vrändere d Ämter jó d Mensche. E Stellverträter kann s Müül immer witer ufrisse wie dr Chef, wú d Vrántwortung trait. Vun däm her werre d Kardinèl ihri Ufgáb schun gwissentlig erfillt hann.  Só e Konkláv isch jédefalls schun e tolli un spannendi Sach. Eigentlig kennt-ma des fascht jéds Johr mache. Oder zmindescht jéds zweiti, immer zwische d EM un d WM nii. Des wär immer e riese Gaudi (sógar e  Gaudi magnum), un jéder vun dene Kardinèl dääd mól dránkumme. Blóß des mit däm Rauch sott-ma viellicht nómól iewerdenke un dr Farbunterschied wing ditliger mache wie hellgráu un dunkelgráu. Fír d Nóchriechtesendunge mueß só e Konkláv aber e échter Horrortrip sii: Kei Mensch weiß, wás lós isch; s git kei Hóchrechnunge, kei Prognóse, kei Zwischeergebnis... Obwohl só e Umfróg in dr Zitung au nit schlécht wär: "Wenn heute Konklave wäre, wen würden Sie zum Papst wählen?" - Mini Antwort áls Wahlmainzer wär klár: dr Karl Kardinál Lehmann!